Blå øjne | Forlaget Facet
Butik/Young Adult/Blå øjne
1. udgave, 3. oplag 2013
LIX-tal: 30
Hent gratis læseprøve.
Victor er håbløst forelsket i Stina. I det hele taget er håbløshed et ord, han kender alt for godt. Han ved en masse om Call of Duty, hvilke våben, der er mest effektive, og hvordan man lægger den bedste strategi, men når det gælder piger, ved han ikke, hvilken strategi han skal vælge. Hvad siger man til en pige efter hej?
Selv byen, han bor i, er håbløs. Håbløs lille. Den kan prale med to butikker, et biblioteksposthus og en portion omvandrende overvågningskameraer, fordi alle kender alle. Men der er ikke meget at overvåge.
Victor oplever blot byen som en pause, han ikke har brug for. En pause, der stopper, da en ny dreng i klassen dukker op. Han får alles opmærksomhed – også Stinas – men han har flere ting med end sin blændende charme…[hr]Om ideen bag Blå øjne fortæller forfatteren:
”Det har hele tiden været min hensigt at indrette romanen som et teenageværelse – hvis vi vel at mærke samtidig tager en tur med støvsugeren, for at fjerne associationer til ordet ”rodet”. Der er tale om en sproglig indretning, som jeg håber både vil skabe humoristisk genkendelse og fastholde den unge læser i at reflektere dybere.”
Hent et gratis undervisningsmateriale, der er udviklet og designet til undervisningsforløb i forbindelse med fælleslæsning af ungdomsromanen Blå øjne af Kevin Japsen i folkeskolens udskoling.
“Det er en fin lille debutroman, som skildrer den ganske svære proces fra ung til voksen. Bogen bør få mange læsere, en klar sag for drengene – og pigerne! Kunne også bruges i undervisningen, hvor et omfattende undervisningsmateriale i den sammenhæng er tilgængeligt på forlagets hjemmeside.”
Kent Poulsen, Børn & Bøger nr. 3, 2013.
“Blå øjne er en god og gedigen ungdomsroman, der er velskrevet og vedkommende.”
“Japsens sproglige tæft forlener romanen med flow, rytme og lethed, som de færreste romaner, som jeg har haft til anmeldelse, besidder.”
Jacob Høgh Sørensen, Fagbladet Skolebiblioteket.
“Sproget er frisk, der er masser af humor og man lever sig hurtigt ind i personerne.”
“Der hvor bogen virkelig skiller sig ud, er dens aktualitet, dens forfriskende sprog og dens morsomme karakter. Persongalleriet i bogen fremstår yderst livlig – især hovedpersonen og dennes gode ven, Rasmus, er beskrevet på en vidunderlig og troværdig måde.”
BeyondSpace, boggnasker.dk
“En lovende ungdomsromandebut.”
Kirsten Thorning Thagaard, lektør.
“Det er en spændende og ikke mindst underholdende bog. Man har hele tiden lyst til at læse den næste side. Man har lyst til at finde ud af, hvordan det hele ender med Victor og hans problemer med Paco, og hans kærlighed til Stina.”
Andrea Rothemejer.
Andrea Rothemejer – 24. februar 2013
Kærlighed, venskab og store udfordringer. Det er temaer, som alle på en eller anden måde har oplevet, eller kommer til at opleve i ens liv. Når man læser bogen, kommer man til at relatere sig til Victors liv. Hans udfordringer med gruppepres og fristelser. Hans håbløse kærlighed, som han bare ikke kan finde ud af at tale om, eller gøre noget ved. Fordi Victor er ude for disse ting, som teenagere kan komme ud for, er der en bred gruppe af unge, som ville kunne læse den – også piger. Man kan få en forståelse af det med kærligheden, og at det måske ikke altid går, som man ønsker. Eller med presset, man skal stå imod i forhold til alkohol, rygning og andre ting.
Jeg synes, man lever sig ind i rollen som Victor og alle hans tanker om byen, Stina og Rasmus med stritørene. Alle de sjove og detaljerede beskrivelser, får en til at forstå hans verden med hans irriterende lillesøster, mærkelige far og den fortabte kærlighed til Stina. Man sidder og griner, fordi man så tydeligt kan se situationen. Man kan lige forestille sig den irriterende lillesøster med sminke i hele hovedet og veninden i røret, mens hun sidder, og skriver lange romaer om de mærkeligste ting inde på Facebook. Man griner, fordi man bare kan høre, at Victor synes det er totalt pinligt, og alt og alle bare er totalt håbløse. Man ville ikke grine så højt, hvis Victor synes det er sjovt at have en far, der hele tiden går rundt i underbukser og bar mave.
Det er en spændende og ikke mindst underholdende bog. Man har hele tiden lyst til at læse den næste side. Man har lyst til at finde ud af, hvordan det hele ender med Victor og hans problemer med Paco, og hans kærlighed til Stina.
Det er dejligt at læse noget om den virkelige verden i stedet for vampyrer, hekse og tryllestave. Derfor synes jeg det er skønt, at der nu er en super sjov bog, der handler om virkeligheden og dens skøre sider, til de drenge og piger, som er godt trætte af genren fantasy, eller bare vil læse en god bog.
Mathias Holst – 31. oktober 2014
Bogen er virkelig god, godt arbejdet Kevin.
Hilsen Mathias Holst
Jesper lund – 27. januar 2015
Jeg har lige læst bogen og synes virkelig den er god! Super godt skrevet Kevin!
Håber der kommer flere bøger fra dig.
Varenummer (SKU): 9788792879097 Kategorier: Tweens, Young Adult Tags: Blå øjne, Humor, Kærlighed, Kevin Japsen, Teenageliv, Ungdomsbøger